Tanskaan saapuvat pakolaiset joutuvat lakimuutoksen jälkeen maksamaan majoituksestaan odottaessaan turvapaikkapäätöstään.

Saksasta Tanskaan päässeet syyrialaispakolaiset toivovat saavansa turvapaikan. GETTY IMAGES

Yhdistyneet kansakunnat on varoittanut Tanskan päätöksen lietsovan pelkoa ja ulkomaalaisvihaa.

Parlamentti äänestää tammikuun lopussa voimakasta arvostelua herättäneestä laista, jonka mukaan Tanskaan saapuvat pakolaiset joutuvat maksamaan majoituksestaan turvapaikkapäätöstä odottaessaan.

Tanskan oikeistolainen Lars Lokke Rasmussenin hallitus on etukäteen varmistanut parlamentin enemmistön pakolaisten oikeuksia rajusti leikkaavalle laille.

– Tanskan hallitus, sosiaalidemokraatit, Tanskan kansanpuolue, liberaaliliitto ja konservatiivinen kansanpuolue ovat sopineet hyväksyvänsä pakolaisten arvoesineitä koskevan lain, hallituksen tiedonannossa sanottiin.

Yli 1 400 euroa

Tiedonannon mukaan vihki- tai kihlasormuksia ei takavarikoida, kuten ei myöskään perhepotretteja ja arvomerkkejä, mutta pakolaiset voidaan pakottaa luovuttamaan esimerkiksi kellot, kännykät ja tietokoneet vastineena majoituksestaan. Lisäksi kaikki yli 1 400 euron käteisvarat takavarikoidaan. Alun perin summa oli vain 400 euroa, mutta hallitus nosti summaa.

– Meidän täytyy käyttää ylimenevä osuus maksaaksemme pakolaisten majoitus, hallituksen tiedottaja Marcus Knuth sanoi.

Uutta lakia on verrattu natsien toimintaan toisen maailmansodan aikana, kun he veivät juutalaisilta jopa kultahampaat suusta. Knuthin mukaan vertaus on naurettava, koska samanlaiset määräykset koskevat sosiaalietuuksia nauttivia tanskalaisia.

– Me sovellamme samanlaisia sääntöjä, joita hallitukselta rahaa anovat tanskalaiset joutuvat noudattamaan, Knuth selitti.

Kaikki Lars Lokke Rasmussenin Venstre-puolueen jäsenet eivät kuitenkaan kannata lakia. Heidän mukaansa Tanska olisi voinut käyttää jo olemassa olevia lakeja vaatiakseen pakolaisia maksamaan elämisestään.

– Nyt saadaan laajemmat valtuudet kaivaa pakolaisten laukuista rahaa ja arvoesineitä, Berlinske-päivälehteen kirjoittaneet Venstren poliitikot sanoivat.

Osa pakettia

”Majoitusmaksu” on osa laajempaa pakolaisten oikeuksia leikkaavaa lakipakettia, josta keskustelu Tanskan parlamentissa alkoi tänään. Laista äänestetään 26. tammikuuta. Uuden lain mukaan syyrialaispakolaiset saavat oleskeluluvan vain vuodeksi, jos he eivät pysty todistamaan olevansa henkilökohtaisesti hengenvaarassa Syyriassa.

Ilman lapsiaan saapuvat pakolaiset joutuvat odottamaan kolme vuotta ennen kuin voivat anoa perheenyhdistämistä. Tätä lakikohtaa pidetään erityisen julmana. Käytännössä se tarkoittaa, että perheet voivat joutua olemaan erossa toisistaan jopa viisi vuotta.

Tanska otti viime vuonna vastaan 20 000 turvapaikanhakijaa eli kaksi prosenttia Eurooppaan saapuneista pakolaisista.

Tanska on myös tiukentanut rajavalvontaansa ja pakottanut Saksan kautta Tanskaan pyrkivät kääntymään rajalta pois.

Tanska on tiukentanut rajavalvontaansa. GETTY IMAGES

Lähteet: The Guardian, AFP, The Telegraph